CELEX: 32021R2003
Language: da
Date: 2021-08-06 00:00:00
Title: Kommissionens delegerede forordning (EU) 2021/2003 af 6. august 2021 om supplerende regler til Europa-Parlamentets og Rådets direktiv (EU) 2018/2001 om oprettelsen af EU-platformen for udvikling af vedvarende energi (EØS-relevant tekst)

17.11.2021   
               
               
                  DA
               
               
                  Den Europæiske Unions Tidende
               
               
                  L 407/4
               
            
         KOMMISSIONENS DELEGEREDE FORORDNING (EU) 2021/2003
         af 6. august 2021
         om supplerende regler til Europa-Parlamentets og Rådets direktiv (EU) 2018/2001 om oprettelsen af EU-platformen for udvikling af vedvarende energi
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder (1), særlig artikel 8, stk. 3, og
         ud fra følgende betragtninger:
         
                     (1)
                  
                  
                     Ved direktiv (EU) 2018/2001 fastsættes en række samarbejdsmekanismer med henblik på at lette opfyldelsen af Unionens mål for vedvarende energi på en omkostningseffektiv måde, herunder statistiske overførsler af energi fra vedvarende energikilder mellem medlemsstaterne. Statistiske overførsler, som foretages i henhold til artikel 6 i Europa-Parlamentets og Rådets direktiv 2009/28/EF (2) og artikel 8 i direktiv (EU) 2018/2001, giver de medlemsstater, der ikke opfylder deres mål for vedvarende energi som fastsat i direktiv 2009/28/EF eller deres bidrag til vedvarende energi, jf. artikel 3 i direktiv (EU) 2018/2001, mulighed for at købe en statistisk overførsel af vedvarende energi fra medlemsstater, der overopfylder deres mål eller bidrag. Medlemsstaterne kan også anvende statistiske overførsler til at opfylde referencepunkterne for den vejledende forløbskurve i henhold til artikel 32, stk. 3, litra e), i Europa-Parlamentets og Rådets forordning (EU) 2018/1999 (3).
                  
               
                     (2)
                  
                  
                     I henhold til artikel 3, stk. 6, i direktiv (EU) 2018/2001 skal Kommissionen oprette en understøttende platform for de medlemsstater, der anvender samarbejdsmekanismer til at bidrage til det bindende overordnede EU-mål for vedvarende energi.
                  
               
                     (3)
                  
                  
                     For at lette de statistiske overførsler mellem medlemsstaterne har Kommissionen beføjelse til at oprette en EU-platform for udvikling af vedvarende energi (URDP). URDP bør give et overblik over medlemsstaternes mål og bidrag til opfyldelsen heraf, indeholde oplysninger fra medlemsstaterne om udbud af og efterspørgsel efter statistiske overførsler af vedvarende energi, give medlemsstaterne mulighed for at tilkendegive deres vilje til at foretage statistiske overførsler og beskrive de eventuelle betingelser for en overførsel, udpege potentielle overførselspartnere gennem en mekanisme for matchning og oplyse om medlemsstaternes kontaktpunkter med ansvar for statistiske overførsler. URDP bør også indeholde et register med vejledninger og en oversigt over tilgængelige oplysninger om indgåede ordninger om statistiske overførsler. Det bør være frivilligt at benytte URDP.
                  
               
                     (4)
                  
                  
                     URDP bør gøre det lettere at indgå aftaler om statistiske overførsler. Potentielle overførsler, der udpeges ved hjælp af mekanismen for matchning, bør ikke være juridisk bindende.
                  
               
                     (5)
                  
                  
                     Dataene om de samlede energimængder, der står til rådighed for statistiske overførsler i forbindelse med URDP, bør alt efter tilfældet komme fra tredjepartsvurderinger og fra de integrerede nationale energi- og klimaplaner, de ajourførte integrerede nationale energi- og klimaplaner og de integrerede nationale energi- og klimastatusrapporter, som medlemsstaterne har forelagt i henhold til forordning (EU) 2018/1999. Kommissionen bør overføre disse data til platformen. Desuden bør medlemsstaterne kunne angive omfanget af de statistiske overførsler, de er interesseret i at foretage som købere eller sælgere, samt eventuelle særlige betingelser for den statistiske overførsel, som de er interesseret i at tilføje.
                  
               
                     (6)
                  
                  
                     For at sikre beskyttelsen af følsomme oplysninger, der er relevante for overførsler mellem medlemsstaterne, bør adgangen til URDP begrænses til de specifikke kontaktpunkter, som medlemsstaterne udpeger. Europa-Parlamentets og Rådets forordning (EU) 2016/679 (4) bør derfor anvendes, hvis det er relevant.
                  
               
                     (7)
                  
                  
                     For at bistå medlemsstaterne med at foretage statistiske overførsler af energi fra vedvarende energikilder bør Kommissionen stille vejledende materiale om URDP til rådighed, herunder en brugermanual og standarddokumenter samt relevante oplysninger om indgåede aftaler om statistiske overførsler.
                  
               
                     (8)
                  
                  
                     For at muliggøre en øjeblikkelig anvendelse af de i denne forordning fastsatte foranstaltninger bør denne forordning træde i kraft på tredjedagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            Genstand
            Ved denne forordning oprettes EU-platformen for udvikling af vedvarende energi (URDP) for at lette statistiske overførsler med henblik på direktiv (EU) 2018/2001 og for at lette dels opfyldelsen af EU-målet i artikel 3, stk. 1, i direktiv (EU) 2018/2001 og dels hver medlemsstats bidrag til opfyldelsen af dette mål i overensstemmelse med samme direktivs artikel 3, stk. 2.
         
         
            Artikel 2
            Definitioner
            I denne forordning forstås ved:
            
                        1)
                     
                     
                        »statistisk overførsel«: overførsel af den statistiske værdi, uden at der kræves en fysisk overførsel, af en bestemt mængde energi fra vedvarende energikilder som rapporteret i henhold til punkt 5 i bilag B til Europa-Parlamentets og Rådets forordning (EF) nr. 1099/2008 om energistatistik (5) fra en medlemsstat til en anden medlemsstat; mængden fratrækkes den mængde energi fra vedvarende energikilder, der tages i betragtning ved beregningen af andelen af vedvarende energi for den medlemsstat, der foretager overførslen, og lægges til den mængde energi fra vedvarende energikilder, der tages i betragtning ved beregningen af andelen af vedvarende energi for den medlemsstat, der accepterer overførslen
                     
                  
                        2)
                     
                     
                        »købende medlemsstat«: en medlemsstat, der indgår en aftale om statistisk overførsel om at købe en vis mængde vedvarende energi til statistisk overførsel fra en anden medlemsstat, som lægges til den mængde energi fra vedvarende energikilder, der tages i betragtning ved beregningen af den førstnævnte medlemsstats andel af vedvarende energi i henhold til artikel 8, stk. 1, i direktiv (EU) 2018/2001
                     
                  
                        3)
                     
                     
                        »sælgende medlemsstat«: en medlemsstat, der indgår en aftale om statistisk overførsel om at sælge en vis mængde vedvarende energi til statistisk overførsel til en anden medlemsstat, som fratrækkes den mængde energi fra vedvarende energikilder, der tages i betragtning ved beregningen af den førstnævnte medlemsstats andel af vedvarende energi i henhold til artikel 8, stk. 1, i direktiv (EU) 2018/2001
                     
                  
                        4)
                     
                     
                        »yderligere betingelser«: kriterier ud over tidsplanen for, prisen for og den mængde, der indgår i en statistisk overførsel, som medlemsstaterne kan vælge at knytte til en aftale om statistisk overførsel
                     
                  
                        5)
                     
                     
                        »energi fra vedvarende energikilder« eller »vedvarende energi«: energi fra vedvarende energikilder eller vedvarende energi som defineret i artikel 2, nr. 1), i direktiv (EU) 2018/2001
                     
                  
                        6)
                     
                     
                        »statistisk overførselsmængde« eller »mængde«: den overførte mængde vedvarende energi, der fratrækkes den sælgende medlemsstats og lægges til den købende medlemsstats statistiske konti i henhold til artikel 8, stk. 1, i direktiv (EU) 2018/2001.
                     
                  
         
            Artikel 3
            Målsætninger
            
               1.   URDP har til formål at lette statistiske overførsler af energi fra vedvarende energikilder med henblik på direktiv (EU) 2018/2001 og lette dels opfyldelsen af EU-målet i artikel 3, stk. 1, i direktiv (EU) 2018/2001 og dels hver medlemsstats bidrag til opfyldelsen af dette mål, der er fastsat i overensstemmelse med artikel 3, stk. 2, i direktiv (EU) 2018/2001.
            
            
               2.   URDP skal:
               
                           a)
                        
                        
                           udpege potentielle muligheder for statistiske overførsler mellem medlemsstaterne ved at give aggregerede oplysninger om:
                           
                                       i)
                                    
                                    
                                       medlemsstater, der har overopfyldt eller forventes at overopfylde deres bidrag til eller mål for vedvarende energi og dermed potentielt har overskydende mængder af vedvarende energi, som statistisk kan overføres til en anden medlemsstat
                                    
                                 
                                       ii)
                                    
                                    
                                       medlemsstater, som ikke har opfyldt eller forventes ikke at opfylde deres bidrag til eller mål for vedvarende energi, og som derfor potentielt kan være i underskud med hensyn til de statistiske mængder af vedvarende energi
                                    
                                 
                     
                           b)
                        
                        
                           indeholde oplysninger fra medlemsstaterne om udbud af og efterspørgsel efter statistiske overførsler af vedvarende energi, herunder mængde, pris og tidsramme samt eventuelle yderligere betingelser for overførslen
                        
                     
                           c)
                        
                        
                           lette aftaler om statistiske overførsler mellem medlemsstaterne gennem en ikkebindende mekanisme for matchning af efterspørgsel efter og udbud af statistiske overførsler mellem medlemsstaterne og ved at oplyse om kontaktpunkter i medlemsstaterne med henblik på, at der kan indledes drøftelser om aftaler
                        
                     
                           d)
                        
                        
                           give adgang til vejledende materiale, der bistår medlemsstaterne med at foretage statistiske overførsler
                        
                     
                           e)
                        
                        
                           øge gennemsigtigheden i forbindelse med indgåede aftaler om statistiske overførsler ved at give centrale oplysninger om disse overførsler, herunder oplysninger om mængder, priser og tidsplaner samt de tilknyttede aftaledokumenter om statistiske overførsler, hvis de er offentligt tilgængelige.
                        
                     
            
               3.   Ud over de målsætninger, der er fastsat i stk. 2, kan URDP tilvejebringe enhver anden funktionalitet i forbindelse med processen for statistisk overførsel af energi fra vedvarende energikilder med henblik på at bidrage til den målsætning, der er fastsat i stk. 1.
            
         
         
            Artikel 4
            Udpegning af energimængder, der står til rådighed for statistiske overførsler
            
               1.   URDP letter medlemsstaternes indgåelse af aftaler om statistiske overførsler ved at udpege potentielle muligheder for statistiske overførsler på grundlag af de samlede energimængder, der er til rådighed til statistiske overførsler.
            
            
               2.   Disse potentielle muligheder kan udpeges ud fra et skøn over de forventede energimængder, der står til rådighed for statistiske overførsler for hvert land frem til 2030 baseret på offentligt tilgængelige oplysninger, herunder de integrerede nationale energi- og klimaplaner og ajourføringer heraf samt de integrerede nationale energi- og klimastatusrapporter, som medlemsstaterne har forelagt i henhold til forordning (EU) 2018/1999, tillige med tredjepartsvurderinger.
            
         
         
            Artikel 5
            Anmodninger om køb eller salg fra medlemsstaterne
            
               1.   Medlemsstaterne kan frivilligt indgive årlige data til URDP med angivelse af mængden af deres udbud af og efterspørgsel efter statistisk overførsel af energi fra vedvarende energikilder, herunder:
               
                           a)
                        
                        
                           den mængde energi fra vedvarende energikilder, som de ønsker at købe af eller sælge til en anden medlemsstat gennem en statistisk overførsel, herunder enhver fast eller fleksibel volumenkomponent, hvis det er relevant
                        
                     
                           b)
                        
                        
                           angivelse af en pris eller et prisinterval, hvor de ville acceptere at købe eller sælge overskydende produktion af energi fra vedvarende energikilder af eller til en anden medlemsstat gennem en statistisk overførsel, herunder enhver fast eller fleksibel priskomponent, hvis det er relevant
                        
                     
                           c)
                        
                        
                           den tidsramme, for hvilken en statistisk overførsel kan foretages, herunder, hvis det er relevant, et eller flere år, det foregående eller det indeværende år eller andre efterfølgende år
                        
                     
                           d)
                        
                        
                           eventuelle yderligere betingelser eller prioriteter, der skal knyttes til den statistiske overførsel.
                        
                     
            
               2.   Mængden af statistiske overførsler angives i »ktoe« (tusind ton olieækvivalenter), »GWh« (gigawatttime), »TJ« (terajoule) eller en anden tilsvarende energienhed. Når en konvertering foretages ud fra masse eller volumen, medregnes også den tilsvarende brændværdi. Den mængde energi fra vedvarende energikilder, der er omfattet af den statistiske overførsel, afrundes til 3 decimaler.
            
            
               3.   De data, som en medlemsstat forelægger, indebærer ingen retlig forpligtelse for den pågældende medlemsstat til at indgå en aftale med en anden medlemsstat. De tjener kun til orientering for at lette forhandlingerne mellem medlemsstaterne. Dataene på URDP er kun tilgængelige for andre medlemsstater og for Kommissionen.
            
            
               4.   URDP skal omfatte en mekanisme for matchning med henblik på at matche udbud og efterspørgsel som angivet af medlemsstaterne og udpege potentielle overførsler af energi fra vedvarende energikilder til andre medlemsstater.
            
            
               5.   Eventuelle overførsler, der udpeges af URDP-mekanismen for matchning, er ikkebindende og tjener kun til orientering vedrørende indgåelse af aftaler om statistiske overførsler mellem medlemsstaterne.
            
         
         
            Artikel 6
            Adgang til URPD og medlemsstaternes kontaktpunkter
            
               1.   Medlemsstaterne oplyser Kommissionen om de personer, der er bemyndiget til at få adgang til URDP. Adgangen for sådanne personer nægtes kun, hvis det anses for berettiget med hensyn til antallet af sådanne personer eller deres funktion.
            
            
               2.   Hver medlemsstat udpeger et kontaktpunkt med ansvar for statistiske overførsler af energi fra vedvarende energikilder, forelægger oplysningerne for URDP og ajourfører dem efter behov. Oplysningerne om disse kontaktpunkter for hver medlemsstat stilles til rådighed på URDP.
            
         
         
            Artikel 7
            Vejledning og oplysninger
            
               1.   Kommissionen udarbejder vejledende materiale om URDP og anvendelsen heraf for at bistå medlemsstaterne med at foretage statistiske overførsler, herunder en brugermanual om statistiske overførsler.
            
            
               2.   Kommissionen kan give adgang til yderligere ressourcer og oplysninger i relation til URDP, herunder en standardaftale, artikler og rapporter om statistiske overførsler af energi fra vedvarende energikilder.
            
            
               3.   Kommissionen stiller oplysninger til rådighed på URDP om dels de aftaler om statistiske overførsler, der er indgået i platformens regi, herunder tidsplan, mængde, pris, yderligere betingelser og teksten til den tilknyttede aftale om statistisk overførsel, og dels oplysninger om tidsplan, mængde og de deltagende medlemsstater for så vidt angår aftaler om statistiske overførsler, der er indgået på grundlag af artikel 8 i direktiv (EU) 2018/2001 og artikel 6 i direktiv 2009/28/EF.
            
         
         
            Artikel 8
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 6. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 328 af 21.12.2018, s. 82.
         
            (2)  Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF (EUT L 140 af 5.6.2009, s. 16).
         
            (3)  Europa-Parlamentets og Rådets forordning (EU) 2018/1999 af 11. december 2018 om forvaltning af energiunionen og klimaindsatsen, om ændring af Europa-Parlamentets og Rådets forordning (EF) nr. 663/2009 og (EF) nr. 715/2009, Europa-Parlamentets og Rådets direktiv 94/22/EF, 98/70/EF, 2009/31/EF, 2009/73/EF, 2010/31/EU, 2012/27/EU og 2013/30/EU, Rådets direktiv 2009/119/EF og (EU) 2015/652 og om ophævelse af Europa-Parlamentets og Rådets forordning (EU) nr. 525/2013 (EUT L 328 af 21.12.2018, s. 1).
         
            (4)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
         
            (5)  Europa-Parlamentets og Rådets forordning (EF) nr. 1099/2008 af 22. oktober 2008 om energistatistik (EUT L 304 af 14.11.2008, s. 1).